Vierjarige vermis in Oos-VrystaatMpho Albert March (Foto: Verskaf) Die polisie is op soek na ’n vierjarige seun wat vermis geraak het naby die Thabapatswa-nedersetting by Tweespruit in die Oos-Vrystaat. Dit volg na hy glo saam met ’n tienerseun veld toe gegaan het en nie weer teruggekeer het nie. Brig. Motantsi Makhele, woordvoerder van die polisie, sê Mpho Albert March (4) het saam met ’n 15-jarige seun veld toe gegaan om beeste te gaan haal. Volgens die tienerseun het Mpho moeg gelyk. Die tienerseun het vir Mpho gesê hy moet vir hom wag terwyl hy die ander beeste gaan haal wat ’n entjie van die res van die kudde af gewei het. Makhele sê toe die tienerseun weer terugkeer na die plek waar hy Mpho gelos het, was hy skoonveld. Die gebied is glo ook dig bebos. Mpho se ma, Anastatia March, het self na Mpho gaan soek. Toe sy hom nie kry nie, het sy die polisie van sy verdwyning verwittig. Die polisie is steeds besig om na Mpho te soek. Hulle het honde in die veld ingestuur om sy spoor te sny. Makhele vra enigiemand met meer inligting oor waar Mpho kan wees, om die polisie se misdaadnommer by 08600 10111 te bel of hul naaste polisiestasie besoek.